title: 2013/239/ES: 2013 m. gegužės 21 d. Tarybos sprendimas, kuriuo skiriamas Regionų komiteto Estijai atstovaujantis pakaitinis narys

text:
28.5.2013

               LT

               Europos Sąjungos oficialusis leidinys

               L 141/43

         TARYBOS SPRENDIMAS
   2013 m. gegužės 21 d.
   kuriuo skiriamas Regionų komiteto Estijai atstovaujantis pakaitinis narys
   (2013/239/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Estijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Andres JAADLA kadencijai tapo laisva Regionų komiteto pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2015 m. sausio 25 d. Regionų komiteto pakaitiniu nariu skiriamas:

               —

               Mihkel JUHKAMI, pirmininkas, Rakverės miesto taryba.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2013 m. gegužės 21 d.

            Tarybos vardu

            Pirmininkas

         E. GILMORE

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: 2012 m. lapkričio 27 d. Tarybos sprendimas, kuriuo atnaujinama Europos profesinio mokymo plėtros centro valdančiosios tarybos sudėtis

text:
12.12.2012

               LT

               Europos Sąjungos oficialusis leidinys

               C 382/7

         TARYBOS SPRENDIMAS
   2012 m. lapkričio 27 d.
   kuriuo atnaujinama Europos profesinio mokymo plėtros centro valdančiosios tarybos sudėtis
   2012/C 382/06
   EUROPOS SĄJUNGOS TARYBA,
   atsižvelgdama į 1975 m. vasario 10 d. Tarybos reglamentą (EEB) Nr. 337/75 dėl Europos profesinio mokymo plėtros centro įsteigimo, ypač į jo 4 straipsnį (1),
   atsižvelgdama į Komisijos Tarybai pateiktas darbdavių organizacijų atstovų tris kandidatūras,
   kadangi:

               (1)

               2012 m. liepos 16 d. (2) sprendimu Taryba paskyrė Europos profesinio mokymo plėtros centro valdančiosios tarybos narius laikotarpiui nuo 2012 m. rugsėjo 18 d. iki 2015 m. rugsėjo 17 d. Tačiau tame sprendime nebuvo nurodyti visi paskirtini nariai,

         NUSPRENDĖ:
   1 straipsnis
   Likusiam kadencijos laikui iki 2015 m. rugsėjo 17 d. Europos profesinio mokymo plėtros centro valdančiosios tarybos nariais skiriami šie asmenys:

      DARBDAVIŲ ORGANIZACIJŲ ATSTOVAI

               Portugalija

               Ana Maria SANTOS GOUVEIA LOPES

               Slovakija

               Martin HOSTAK

               Jungtinė Karalystė

               Kate LING

         2 straipsnis
   Šis sprendimas informaciniais tikslais skelbiamas Europos Sąjungos oficialiajame leidinyje.

      Priimta Briuselyje 2012 m. lapkričio 27 d.

            Tarybos vardu

            Pirmininkas

         G. DEMOSTHENOUS

      (1)  OL L 39, 1975 2 13, p. 1.

      (2)  OL C 228, 2012 7 31, p. 3.


title: 2016 m. kovo 15 d. Tarybos sprendimas (ES) 2016/807 dėl pozicijos, kuri turi būti priimta Europos Sąjungos vardu Tarptautinės jūrų organizacijos Sąlygų lengvinimo komiteto 40-ame posėdyje, Jūrų aplinkos apsaugos komiteto 69-ame posėdyje ir Jūrų saugumo komiteto 96-ame posėdyje dėl Sąlygų lengvinimo konvencijos, MARPOL konvencijos IV priedo, SOLAS konvencijos II-2 skyriaus 13 ir 18 taisyklių, Apsaugos nuo gaisro sistemų kodekso ir 2011 m. Sustiprintų apžiūrų programos kodekso pakeitimų priėmimo

text:
21.5.2016

               LT

               Europos Sąjungos oficialusis leidinys

               L 132/99

         TARYBOS SPRENDIMAS (ES) 2016/807
   2016 m. kovo 15 d.
   dėl pozicijos, kuri turi būti priimta Europos Sąjungos vardu Tarptautinės jūrų organizacijos Sąlygų lengvinimo komiteto 40-ame posėdyje, Jūrų aplinkos apsaugos komiteto 69-ame posėdyje ir Jūrų saugumo komiteto 96-ame posėdyje dėl Sąlygų lengvinimo konvencijos, MARPOL konvencijos IV priedo, SOLAS konvencijos II-2 skyriaus 13 ir 18 taisyklių, Apsaugos nuo gaisro sistemų kodekso ir 2011 m. Sustiprintų apžiūrų programos kodekso pakeitimų priėmimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Sąjungos veiksmais jūrų transporto sektoriuje turėtų būti siekiama padidinti jūrų saugumą, apsaugoti jūrų aplinką ir sudaryti palankesnes sąlygas tarptautinei jūrų laivybai;

               (2)

               Tarptautinės jūrų organizacijos (TJO) Sąlygų lengvinimo komitetas (FAL komitetas) savo 39-ame posėdyje pritarė 1965 m. Konvencijos dėl tarptautinės jūrų laivybos sąlygų lengvinimo (toliau – FAL konvencija) pakeitimams. Tie pakeitimai turėtų būti priimti 2016 m. balandžio mėn. vyksiančiame 40-ame FAL komiteto posėdyje;

               (3)

               TJO Jūrų aplinkos apsaugos komitetas (MEPC) 68-ame posėdyje pritarė tam, kad gauta pakankamai pranešimų, kaip numatyta Tarptautinės konvencijos dėl teršimo iš laivų prevencijos IV priedo (toliau – MARPOL konvencijos IV priedas) 13 taisyklėje, kad dalis Baltijos jūros būtų priskirta specialiai zonai. Todėl galėtų būti nustatytos praktinės to MARPOL konvencijos IV priedo 11.3 taisyklėje numatyto priskyrimo specialiai zonai įsigaliojimo datos. MEPC 68-ame posėdyje padaryta išvada, kad tam, kad įsigaliotų tos dalies priskyrimas specialiai zonai, būtų reikalingi MARPOL konvencijos IV priedo 1 ir 11 taisyklių pakeitimai ir tuo tikslu reikėtų siūlyti iš dalies pakeisti MARPOL konvencijos IV priedą. Tie pakeitimai turėtų būti priimti 2016 m. balandžio mėn. vyksiančiame MEPC 69-ame posėdyje;

               (4)

               TJO Jūrų saugumo komitetas (MSC) 95-ame posėdyje pritarė Tarptautinės konvencijos dėl žmogaus gyvybės apsaugos jūroje (toliau – SOLAS konvencija) II-2 skyriaus 13 ir 18 taisyklių, Tarptautinio apsaugos nuo gaisro sistemų kodekso (toliau – FSS kodeksas) ir 2011 m. Sustiprintų apžiūrų programos kodekso (toliau – 2011 m. SAP kodeksas) pakeitimams. Tie pakeitimai turėtų būti priimti 2016 m. mėn. vyksiančiame MSC 96-ame posėdyje;

               (5)

               atliekant bendrą FAL konvencijos peržiūrą, modernizuojamos jos nuostatos, atsižvelgiant į pokyčius informacijos ir duomenų perdavimo elektroninėmis priemonėmis srityje ir vieno langelio principą. Atliekant peržiūrą, pirmiausia nustatomos Sąjungai aktualios priemonės dėl vizų numerių įtraukimo į keleivių, bet ne į įgulų, sąrašus ir dėl valdžios institucijų teisės nustatyti, kad būtų privaloma formas teikti elektroniniu būdu. Europos Parlamento ir Tarybos direktyvos 2010/65/ES (1) 5 ir 7 straipsniuose nustatyta, kad pranešimo formalumai į valstybių narių uostus atvykstantiems ir iš jų išvykstantiems laivams nuo 2015 m. birželio 1 d. priimami tik elektroniniu būdu, naudojantis vieno langelio sistema, ir kad valstybės narės iki tos datos priima popierines FAL formas, skirtas pranešimo formalumams įvykdyti. Direktyvoje 2010/65/ES taip pat nustatyta, kad nuo 2015 m. birželio 1 d. pagal Sąjungos teisės aktą reikalaujama informacija turi būti teikiama elektronine forma. Reikalavimas atitinkamais atvejais į įgulos ir keleivių sąrašus įtraukti vizos numerį nustatytas Europos Parlamento ir Tarybos reglamento (EB) Nr. 562/2006 (2) VI priedo 3.1.2 punkte;

               (6)

               FAL konvencijos VIII straipsnyje reikalaujama, kad FAL konvencijos susitariančiosios šalys, kurioms atrodo neįmanoma laikytis bet kurio FAL konvencijos standarto ar kurioms atrodo būtina dėl specialių priežasčių priimti kitokius dokumentams taikomus reikalavimus arba procedūras, apie tokius skirtumus praneštų Generaliniam sekretoriui. Kai kuriais Direktyvoje 2010/65/ES ir Reglamente (EB) Nr. 562/2006 išdėstytais reikalavimais nustatytos griežtesnės prievolės nei FAL konvencijoje numatytos atitinkamos taisyklės ir todėl pagal tos konvencijos VIII straipsnį tai yra skirtumas, apie kurį reikia pranešti;

               (7)

               MARPOL konvencijos IV priedo pakeitimais siekiama nustatyti teisinę sistemą, pagal kurią būtų įgyvendinamas MEPC 68-ame posėdyje pasiektas susitarimas, jog gauta pakankamai pranešimų apie uosto priėmimo įrenginių buvimą, kad galėtų įsigalioti nuostatos dėl Baltijos jūros specialios zonos, ir kad laikantis tų pranešimų atitinkamai būtų galima nustatyti praktines datas, kada dalis Baltijos jūros bus priskirta specialiai zonai. Europos Parlamento ir Tarybos direktyvos 2000/59/EB (3) 4 straipsnyje reglamentuojamas uosto priėmimo įrenginių buvimo klausimas, kuris taip pat reglamentuojamas TJO rezoliucijos MEPC.200(62) 12a taisyklėje, kad būtų mažinamas laivuose susidarančių atliekų ir krovinių likučių išmetimas, ypač nelegalus išmetimas, į jūrą iš laivų, kurie naudojasi Sąjungos uostais;

               (8)

               SOLAS II-2 skyriaus 13 taisyklės pakeitimais bus nustatyti reikalavimai, taikomi evakavimo maršrutų vertinimui ankstyvu projektavimo proceso etapu atliekant evakavimo analizę, kurie turės galioti naujiems ro-ro keleiviniams laivams ir kitiems daugiau negu 36 keleivius vežantiems keleiviniams laivams. Europos Parlamento ir Tarybos direktyva 2009/45/EB (4) taikoma vidaus maršrutais plaukiojantiems keleiviniams laivams ir greitaeigiams keleiviniams laivams. Tos direktyvos 6 straipsnio 2 dalies a punkto i papunktyje nustatyta, kad nauji A klasės keleiviniai laivai turi visiškai atitikti iš dalies pakeistos 1974 m. SOLAS konvencijos reikalavimus. Be to, Direktyvoje 2009/45/EB išdėstytos išsamios taisyklės, taikomos evakavimo iš ro-ro keleivinių B, C ir D klasės laivų maršrutams, kaip nustatyta I priedo II skyriaus B dalies 6–1 punkte;

               (9)

               SOLAS konvencijos II-2 skyriaus 18 taisyklės, susijusios su sraigtasparnių tūpimo aikštelėmis naujuose ro-ro keleiviniuose laivuose, pakeitimais bus nustatytas reikalavimas, kad 2012 m. gegužės 31 d. TJO aplinkraščio MSC.1/Circ.1431 nuostatos – Sraigtasparnių infrastruktūros gaisro gesinimo putomis priemonių tvirtinimo gairės – taptų privalomos. Pagal Direktyvos 2009/45/EB I priedo II-2 skyriaus B dalies 18 taisyklę laivai, kuriuose įrengtos sraigtasparnių platformos, turi atitikti SOLAS taisyklės, peržiūrėtos 2003 m. sausio 1 d., reikalavimus, kurie dabar turėtų būti keičiami;

               (10)

               peržiūrėtame FSS kodekso 8 skyriuje bus nustatyta, kad ypatingas dėmesys turi būti skiriamas sistemos gamintojo pateikiamai vandens kokybės specifikacijai siekiant išvengti vidaus korozijos ir vidinio purkštuvų užsikimšimo. Direktyvos 2009/45/EB 6 straipsnio 2 dalies a punkto i papunktyje nustatyta, kad nauji A klasės keleiviniai laivai turi visiškai atitikti iš dalies pakeistos 1974 m. SOLAS konvencijos reikalavimus; konvencija apima FSS kodeksą, kuriam pagal SOLAS konvenciją TJO rezoliucija MSC.99(73) suteikiamas privalomas pobūdis. Be to, Direktyvoje 2009/45/EB išdėstytos išsamios gaisro gesinimo taisyklės, taikomos B, C ir D klasės laivuose, kaip nustatyta I priedo II-2 skyriaus A dalies 4.5 ir 4.8 punktuose;

               (11)

               naujajame FSS kodekso 17 skyriuje bus dar išsamiau išdėstytos gaisro gesinimo putomis priemonių specifikacijos sraigtasparnių infrastruktūroms apsaugoti, kaip reikalaujama SOLAS konvencijos II-2 skyriuje. Direktyvos 2009/45/EB 6 straipsnio 2 dalies a punkto i papunktyje nustatyta, kad nauji A klasės keleiviniai laivai turi visiškai atitikti iš dalies pakeistos 1974 m. SOLAS konvencijos reikalavimus; konvencija apima FSS kodeksą, kuriam pagal SOLAS konvenciją TJO rezoliucija MSC.99(73) suteikiamas privalomas pobūdis. Be to, Direktyvoje 2009/45/EB nustatytos išsamios taisyklės dėl specialiųjų reikalavimų sraigtasparnių infrastruktūroms B, C ir D klasės laivuose, kaip nustatyta I priedo II skyriaus B dalies 18 punkte;

               (12)

               tiek, kiek SOLAS konvencijos II-2 skyriaus 13 taisyklės, SOLAS konvencijos II-2 skyriaus 18 taisyklės pakeitimais, peržiūrėtu FSS kodekso 8 skyriumi ir nauju šio kodekso 17 skyriumi gali būti padarytas poveikis Direktyvos 2009/45/EB nuostatoms, susijusioms su vidaus maršrutais plaukiojančiais keleiviniais laivais ir greitaeigiais keleiviniais laivais, šie pakeitimai priklauso išimtinei Sąjungos kompetencijai;

               (13)

               2011 m. SAP kodekso pakeitimais siekiama suderinti su pripažintomis organizacijomis susijusių terminų vartojimą. Pagal Europos Parlamento ir Tarybos reglamento (ES) Nr. 530/2012 (5) 5 ir 6 straipsnius TJO būklės įvertinimo sistemą privaloma taikyti senesniems nei 15 metų viengubo korpuso naftos tanklaiviams. Sustiprintoje inspektavimo per balkerių ir naftos tanklaivių apžiūras programoje arba Sustiprintų apžiūrų programoje nurodoma, kaip atlikti tokį intensyvesnį įvertinimą. Siekiant būklės įvertinimo sistemos tikslų naudojama sustiprintų apžiūrų programa, todėl bet kokie pagal Sustiprintų apžiūrų programą vykdomų inspektavimų pakeitimai bus automatiškai taikomi pagal Reglamentą (ES) Nr. 530/2012;

               (14)

               Sąjunga nėra nei TJO narė, nei atitinkamų konvencijų ar kodeksų susitariančioji šalis. Todėl būtina, kad Taryba įgaliotų valstybes nares pareikšti Sąjungos poziciją ir savo sutikimą būti saistomoms tų pakeitimų tiek, kiek jie priklauso išimtinei Sąjungos kompetencijai,

         PRIĖMĖ ŠĮ SPRENDIMĄ:
   1 straipsnis
   Pozicija, kuri turi būti priimta Sąjungos vardu TJO Sąlygų lengvinimo komiteto 40-ame posėdyje, yra pritarti, kad būtų priimti FAL konvencijos pakeitimai, kaip nustatyta TJO dokumente FAL 40/3.
   2 straipsnis
   Pozicija, kuri turi būti priimta Sąjungos vardu TJO Jūrų aplinkos apsaugos komiteto 69-ame posėdyje, yra pritarti, kad būtų priimti MARPOL konvencijos IV priedo 1 ir 11 taisyklių pakeitimai, kaip nustatyta TJO dokumento MEPC 69/3/3 priede.
   3 straipsnis
   Pozicija, kuri turi būti priimta Sąjungos vardu TJO Jūrų saugumo komiteto 96-ame posėdyje, yra pritarti tam, kad būtų priimti:

               —

               SOLAS konvencijos II-2 skyriaus 13 taisyklės pakeitimai, kaip nustatyta TJO dokumento MSC 95/22/add.2 14 priede;

               —

               SOLAS konvencijos II-2 skyriaus 18 taisyklės pakeitimai, kaip nustatyta TJO dokumento SSE 2/20 2 priede;

               —

               FSS kodekso 8 skyriaus pakeitimai, kaip nustatyta TJO dokumento 95/22/add.2 18 priedo 1 punkte;

               —

               FSS kodekso 17 skyriaus pakeitimai, kaip nustatyta TJO dokumento 95/22/add.2 18 priedo 2 punkte;

               —

               2011 m. SAP kodekso pakeitimai, kaip nustatyta TJO dokumento 95/22/add.2 15 priede.

         4 straipsnis
   1.   1, 2 ir 3 straipsniuose nurodytą poziciją, kuri turi būti priimta Sąjungos vardu, pareiškia valstybės narės, kurios yra TJO narės, bendrai veikdamos Sąjungos interesų labui.
   2.   Neesminiams 1, 2 ir 3 straipsniuose nurodytų pozicijų pakeitimams galima pritarti be papildomo Tarybos sprendimo.
   5 straipsnis
   Valstybės narės įgaliojamos pareikšti savo sutikimą Sąjungos interesų labui būti saistomoms 1, 2 ir 3 straipsniuose nurodytų pakeitimų tiek, kiek jie priklauso išimtinei Sąjungos kompetencijai.
   6 straipsnis
   Šis sprendimas skirtas valstybėms narėms.

      Priimta Briuselyje 2016 m. kovo 15 d.

            Tarybos vardu

            Pirmininkas

         A.G. KOENDERS

      (1)  2010 m. spalio 20 d. Europos Parlamento ir Tarybos direktyva 2010/65/ES dėl pranešimo formalumų, taikomų į valstybių narių uostus įplaukiantiems ir (arba) iš jų išplaukiantiems laivams, kuria panaikinama Direktyva 2002/6/EB (OL L 283, 2010 10 29, p. 1).

      (2)  2006 m. kovo 15 d. Europos Parlamento ir Tarybos reglamentas (EB) Nr. 562/2006, nustatantis taisyklių, reglamentuojančių asmenų judėjimą per sienas, Bendrijos kodeksą (Šengeno sienų kodeksas) (OL L 105, 2006 4 13, p. 1).

      (3)  2000 m. lapkričio 27 d. Europos Parlamento ir Tarybos direktyva 2000/59/EB dėl uosto priėmimo įrenginių, skirtų laivuose susidarančioms atliekoms ir krovinių likučiams (OL L 332, 2000 12 28, p. 81).

      (4)  2009 m. gegužės 6 d. Europos Parlamento ir Tarybos direktyva 2009/45/EB dėl keleivinių laivų saugos taisyklių ir standartų (OL L 163, 2009 6 25, p. 1).

      (5)  2012 m. birželio 13 d. Europos Parlamento ir Tarybos reglamentas (ES) Nr. 530/2012 dėl dvigubo korpuso arba lygiaverčių dizaino reikalavimų greitesnio įvedimo viengubo korpuso naftos tanklaiviams (OL L 172, 2012 6 30, p. 3).


title: 2011/2/ES: 2011 m. sausio 5 d. Komisijos sprendimas, kuriuo nutraukiama Brazilijos taikomų priemonių, turinčių įtakos tekstilės produktų importui, nagrinėjimo procedūra

text:
6.1.2011

               LT

               Europos Sąjungos oficialusis leidinys

               L 3/7

         KOMISIJOS SPRENDIMAS
   2011 m. sausio 5 d.
   kuriuo nutraukiama Brazilijos taikomų priemonių, turinčių įtakos tekstilės produktų importui, nagrinėjimo procedūra
   (2011/2/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1994 m. gruodžio 22 d. Tarybos reglamentą (EB) Nr. 3286/94, nustatantį Bendrijos procedūras bendros prekybos politikos srityje siekiant užtikrinti tarptautinėmis prekybos taisyklėmis, ypač sudarytomis globojant Pasaulio prekybos organizacijai PPO), suteiktų Bendrijos teisių įgyvendinimą (1), ir ypač jo 11 straipsnio 1 dalį,
   kadangi:
   A.   PROCEDŪRA

               (1)

               1998 m. sausio 12 d.Febeltex (Fédération Belge du Textile, liet. Belgijos tekstilės federacija) pateikė skundą pagal Reglamento (EB) Nr. 3286/94 4 straipsnį.

               (2)

               Skundo pateikėjas tvirtino, kad Europos bendrijai parduodant tekstilės produktus Brazilijoje susidurta su tam tikromis prekybos kliūtimis, kaip apibrėžta Reglamento (EB) Nr. 3286/94 2 straipsnio 1 dalyje, įskaitant neautomatinę importo licencijavimo sistemą ir tai, kaip ši sistema plėtojama, visų pirma taikant privalomas mokėjimo už importą sąlygas ir minimalias importo kainas.

               (3)

               Todėl Komisija, pasitarusi su Reglamentu (EB) Nr. 3286/94 įsteigtu Patariamuoju komitetu, nusprendė, kad yra pakankamai įrodymų, pagrindžiančių nagrinėjimo, kuriuo siekiama išsiaiškinti susijusius teisinius ir faktinius klausimus, procedūros inicijavimą. Todėl 1998 m. vasario 27 d. pradėta nagrinėjimo procedūra (2).

         B.   NAGRINĖJIMO PROCEDŪROS IŠVADOS

               (4)

               1998 m. lapkričio 9 d. Patariamojo komiteto posėdyje ES valstybėms narėms pateikta galutinė nagrinėjimo procedūros ataskaita.

               (5)

               Ataskaitoje daroma išvada, kad Brazilijos neautomatinė importo licencijavimo sistema, kadangi buvo taikoma kartu su minimalios kainos reikalavimu, pažeidė:

                           a)

                           PPO susitarimo dėl importo licencijavimo tvarkos 1, 3 ir 5 straipsnius, nes a) ji nebuvo taikoma neutraliai; b) nebuvo administruojama tinkamai ir nešališkai; c) neįgyvendino jokių su PPO suderintų apribojimų ir todėl jos aprėptis ir trukmė nebuvo apribota tiek, kiek būtina priemonei, kurią ji įgyvendino ir d) ji turėjo papildomo prekybą ribojančio ir iškraipančio poveikio importui. Be to, neautomatiniam licencijavimui pateiktų produktų sąrašas nebuvo paskelbtas, o į paraiškas dėl importo minimalia kaina licencijavimo nebuvo oficialiai atsakyta kelis mėnesius;

                           b)

                           Bendrojo susitarimo dėl muitų tarifų ir prekybos (1994 m. GATT susitarimas) X straipsnio 1 dalį ir X straipsnio 3 dalį, nes apie neautomatinę importo licencijavimo sistemą nebuvo paskelbta ir ji buvo administruojama nevienodai, šališkai ir nepagrįstai;

                           c)

                           1994 m. GATT susitarimo XI straipsnio 1 dalį, nes minimalios kainos sistema buvo apribojimas, kuris nebuvo muitas, mokestis ar kita rinkliava, importo licencijų pavidalu taikomas visiems iš bet kurios susitariančiosios šalies teritorijos importuojamiems produktams be jokio su PPO suderinto pagrindo.

         C.   POKYČIAI PO TYRIMO

               (6)

               1999 m. kovo 17 d. (3) Komisija nusprendė inicijuoti PPO ginčų nagrinėjimo procedūrą. 1999 m. lapkričio 19 d. surengtos PPO konsultacijos. Tuomet Brazilija, nors ir neigė visus su minimalios kainos nustatymo praktika susijusius įtarimus tiek importo licencijavimo, tiek muitinio vertinimo atžvilgiu, pripažino, kad nesilaikė kai kurių PPO nustatytų pranešimo reikalavimų, susijusių su importo licencijavimo sistema.

               (7)

               Po šių konsultacijų Brazilijos importo licencijavimo ir muitinio vertinimo sistemos buvo iš esmės pakeistos, o Bendrijai buvo sudarytos palankesnės sąlygos patekti į Brazilijos tekstilės produktų rinką. Tačiau kai kuriuos Brazilijos importo licencijavimo ir muitinio vertinimo sistemų aspektus vis dar reikia keisti, siekiant užtikrinti, kad Brazilija visapusiškai vykdytų savo įsipareigojimus pagal atitinkamus PPO susitarimus.

               (8)

               Todėl Sprendimu 2001/429/EB (4) Komisija nusprendė sustabdyti pirmiau minėtą nagrinėjimo procedūrą šešių mėnesių laikotarpiui, kurio metu ji stebėjo Brazilijos sistemos pakeitimų poveikį.

               (9)

               Pirmąjį 2002 m. ketvirtį siekiant rasti abipusiai priimtiną sprendimą kelis kartus bendrauta su Brazilijos valdžios institucijomis. 2002 m. lapkričio 6 d. Europos bendrija ir Brazilija pasirašė susitarimo memorandumą dėl susitarimų tekstilės gaminių patekimo į rinką srityje, pagal kurį abi šalys susitarė netaikyti netarifinių kliūčių. Be to, susitarimo memorandume aptarta muitinio vertinimo problema.

               (10)

               Per daugiau nei septynerius metus nuo susitarimo memorandumo pasirašymo Komisijai nebuvo pranešta apie jokias ypatingas problemas ar naujas kliūtis, susijusias su patekimu į Brazilijos tekstilės produktų rinką.

         D.   IŠVADA IR REKOMENDACIJOS

               (11)

               Remiantis pirmiau pateikta analize, laikoma, kad padėtis, susisijusi su Febeltex pateiktame skunde aprašytomis prekybos kliūtimis, atlikus nagrinėjimo procedūrą, tapo priimtina. Todėl, remiantis Reglamento (EB) Nr. 3286/94 11 straipsnio 1 dalimi, nagrinėjimo procedūra turėtų būti nutraukta.

               (12)

               Pasitarusi su Patariamuoju komitetu dėl šiame sprendime numatomų priemonių,

         PRIĖMĖ ŠĮ SPRENDIMĄ:
   1 straipsnis
   Brazilijos taikomų priemonių, turinčių įtakos tekstilės produktų importui, nagrinėjimo procedūra yra nutraukiama.
   2 straipsnis
   Šis sprendimas įsigalioja dvidešimtąją dieną po jo paskelbimo Europos Sąjungos oficialiajame leidinyje.

      Priimta Briuselyje 2011 m. sausio 5 d.

            Komisijos vardu

            Pirmininkas

         José Manuel BARROSO

      (1)  OL L 349, 1994 12 31, p. 71.

      (2)  OL C 63, 1998 2 27, p. 2.

      (3)  OL L 86, 1999 3 30, p. 22.

      (4)  OL L 153, 2001 6 8, p. 30.